તનાતની એટલી હતી કે શ્રેણીની શરૂઆતમાં સહૃદયતા દેખાડનારા કોહલીએ છેવટે કહેવું પડ્યું હતું કે, ‘હવે ઓસ્ટ્રેલિયનો અમારા દોસ્ત નથી રહ્યા.’ જોકે તેના થોડા દિવસ બાદ અને આઇપીએલની શરૂઆત પહેલાં વિરાટે કહ્યું હતું કે ઓસ્ટ્રેલિયન ટીમના કેટલાક ખેલાડી હજુ પણ તેના મિત્ર છે. બધું મળીને ભારત અને ઓસ્ટ્રેલિયા વચ્ચે જ્યારે પણ ક્રિકેટ રમાય છે ત્યારે ગરમી બંને તરફ રહેતી જ હોય છે. ફર્ક એટલો છે કે પહેલાં આ ફક્ત ઓસ્ટ્રેલિયા તરફથી થતું હતું, પરંતુ સૌરવ ગાંગુલીના કેપ્ટન બન્યા બાદથી આ ચીજ બંને તરફથી થવા લાગી છે. હવે ફરી એક વાર આગામી રવિવારથી બંને ટીમ સામસામે ટકરાવાની છે. બંને ટીમ તરફથી જે કંઈ દાવા કરવામાં આવી રહ્યા હોય, શ્રેણીમાં ગરમાગરમી તો તેની ચરમસીમાએ જ રહેવાની.